Rauli Tuomi

Rauli Rafael Arvid Tuomi () oli suomalainen näyttelijä. Hänet tunnettiin sekä klassisten että modernien draamojen sankarina, ja häntä pidettiin yhtenä sukupolvensa lahjakkaimmista näyttelijöistä.

 Tausta 

Rauli Tuomi syntyi laajaan näyttelijäsukuun. Hänen vanhempansa olivat näyttelijät Arvi ja Santa Tuomi, ja Liisa Tuomi oli hänen siskonsa. Setä Valter Tuomi ja täti Emmi Jurkka (o.s. Tuomi) olivat niin ikään näyttelijöitä, samoin kuin Rauli Tuomen serkut Sakari, Vappu ja Jussi Jurkka.

Koulussa huonosti menestynyt Tuomi oli isänsä johtaman Viipurin Kaupunginteatterin avustajana ja opiskeli teatterin oppilaskoulussa. Hän sai kiinnityksen kaudeksi 1937–38 ja esitti Daniel Hjortin nimiroolin jo 17-vuotiaana. Vaativa rooli toi Tuomelle huomattavaa tunnustusta, ja menestyksen siivittämänä hän muutti Helsinkiin opiskelemaan Suomen Näyttämöopistoon.

Tuomi oli naimisissa häntä 11 vuotta vanhemman Rakel Linnanheimon kanssa viisi vuotta ennen kuolemaansa.

 Ura 

Tuomi opiskeli Näyttämöopistossa vuosina 1938–1940 ja sai tämän jälkeen kiinnityksen Suomen Kansallisteatteriin, jossa hän näytteli kuolemaansa saakka. Uran alkuajat hän palveli kuitenkin rintamalla talvisodassa Taipaleenjoella ja esiintyi viihdytyskiertueilla. Jatkosodan aikana sotilasarvoltaan vänrikki Tuomi osallistui muun muassa Sortavalan valtaukseen ja haavoittui useasti. 

Sodan jälkeen Tuomi nousi Kansallisteatterin tähtinäyttelijäksi. Hän tulkitsi teatterissa usein klassisten draamojen romanttisia rakastajia, kuten Romeon ja Julian miespääosan. Julian roolissa oli Eeva-Kaarina Volanen. Niin ikään Tuomen taiteellisia menestysrooleja olivat muun muassa Sapphon Phaon, Likaisten käsien Hugo, Antigonen Haimon ja Lothringenin Johannan Farwell.

Tuomi esiintyi myös kaikkiaan 24 elokuvassa. Lukuisten pikkuroolien jälkeen hän teki ensimmäisen merkittävän osansa elokuvassa Synnin puumerkki (1942). Rooli arkkitehti Kaarle Lithauna Linnaisten vihreässä kamarissa (1945) toi hänelle parhaan miespääosan Jussi-palkinnon. Toistamiseen hänelle myönnettiin Jussi-patsas kahta vuotta myöhemmin Ilmari Unhon ohjaamasta elokuvasta ”Minä elän” (1946). Palkittujen roolien myötä Tuomi oli nopeasti kasvaneen suosionsa huipulla. Hänen viimeiseksi elokuvakseen jäi Haaviston Leeni (1948).

Tuomen suurimmat elokuvaosat olivat vireeltään traagisia nuoria rakastajia tai yksinäisiä sieluja. Aikalaiskriitikot pitivät hänen näyttelemistyyliään runollisen herkkänä ja modernin eleettömänä. Tuomi itse piti nimenomaan vakavista osista, sillä omien sanojensa mukaan häntä ei ollut siunattu huumorin lahjoilla.

 Kuolema 
On arveltu, että nuorena koettu sota, useat haavoittumiset ja poikkeuksellisen voimakas eläytyminen kärsivän kirjailijan rooliin ”Minä elän” -elokuvassa jättivät pysyvät jäljet Tuomen mieleen. Häntä on kuvattu luonteeltaan herkäksi ja kiihkeäksi. Tuomi teki 29-vuotiaana itsemurhan jättämällä yöllä Helsingin-asuntonsa keittiössä kaasuhanan auki.Pasi Rytinki: ”Rauli Tuomen liekki paloi liian nopeasti”, Ilta-Sanomien TV-liite 4/2022 (27.1.2022), s. 8–9.

 Filmografia 

 Vuosi Elokuva Rooli 1938  Nummisuutarit  mies Karrin tuvassa Laulu tulipunaisesta kukasta  häävieras 1939  Jumalan tuomio  auskultantti Helmikuun manifesti  aktivisti Halveksittu  työmies Aktivistit  Heikki, nuori aktivisti 1940  Runon kuningas ja muuttolintu  ylioppilas SF-paraati  mies kioskilla Kyökin puolella  mies uimarannalla Yövartija vain...  laulava ylioppilas 1941  Kulkurin valssi  haitaristi mustalaisorkesterissa Kaivopuiston kaunis Regina  paroni Ramsay

 Vuosi Elokuva Rooli 1942  Synnin puumerkki  Vesa Kamppi 1944  Kuollut mies vihastuu  kemigrafi Raimo Varta, Leilan veli Kartanon naiset  sotilaspappi 1945  Linnaisten vihreä kamari  arkkitehti Kaarle Lithau 1946  Rakkauden risti  taiteilija Henrik Hormi ”Minä elän”  Aleksis Kivi 1947  Hedelmätön puu  toimittaja Erkki Tyrni Suopursu kukkii  kirjailija Martti Kaski Pimeänpirtin hävitys  Verner Berg Naiskohtaloita  luutnantti Klaus von Rapp 1948  Soita minulle, Helena!  Erkki Talasti Haaviston Leeni  Pelastusarmeijan luutnantti Viljo Karila

 Lähteet 





Viitteet

Luokka:Suomalaiset näyttelijät
Luokka:Itsemurhan tehneet
Luokka:Jussi-palkinnon saajat
Luokka:Vuonna 1919 syntyneet
Luokka:Vuonna 1949 kuolleet